b'\n_START_ARTICLE_\nAir Moldova\n_START_SECTION_\nPovijest\n_START_PARAGRAPH_\nPovijest tvrtke vezana je uz Aeroflot kada je u rujnu 1944. u moldavsku prijestolnicu sletio dvokrilac Polikarpov Po-2. Prvih petnaest zrakoplova obavljalo je doma\xc4\x87e letove te poslove u agrokulturi. Tijekom prvih godina nakon 2. svjetskog rata kompanija je s dva aviona Lisunov Li-2 po\xc4\x8dela letjeti za Moskvu te gradove u Ukrajini kao i lije\xc4\x8dili\xc5\xa1ta na obali Crnog mora i na Kavkazu._NEWLINE_Tijekom 1960-ih godina zra\xc4\x8dna luka Ki\xc5\xa1injev mogla je primati mlazne zrakoplove dok je zra\xc4\x8dna flota tvrtke pove\xc4\x87ana na Antonovljeve modele An-10, An-12 i An-24. Tada je pove\xc4\x87an i broj odredi\xc5\xa1ta na podru\xc4\x8dju SSSR-a a zapo\xc4\x8deo je i teretni transport vo\xc4\x87a i povr\xc4\x87a uzgojenog u Moldovi prema najve\xc4\x87im industrijskim centrima zemlje._NEWLINE_1971. godine Tupoljev Tu-134 postaje glavni zrakoplov tvrtke koja je do sredine 1980-ih raspolagala s deset ovih aviona. U to vrijeme moldavska posada je letjela u 73 sovjetska grada te je godi\xc5\xa1nje prevozila preko milijun putnika. Prva me\xc4\x91unarodna linija otvorena je 1990. i to na relaciji Ki\xc5\xa1injev-Frankfurt._NEWLINE_Po\xc4\x8detkom 1990-ih dolazi raspada SSSR-a i restrukturiranja zrakoplovne industrije u zemlji a kao posljedica reorganizacije nastaje Air Moldova (na temelju ovda\xc5\xa1nje podru\xc5\xbenice i zrakoplova Aeroflota). Cijeli proces reorganizacije zapo\xc4\x8deo je u vrijeme te\xc5\xa1ke politi\xc4\x8dke situacije, slabog \xc5\xbeivotnog standarda, recesije i naru\xc5\xa1avanja postoje\xc4\x87ih gospodarskih odnosa. U isto vrijeme javili su se i problemi s opskrbom goriva._NEWLINE_Tada su otvorene nove rute prema europskim destinacijama te su po prvi puta u posljednjih deset godina nabavljeni novi zrakoplovi. 4. kolovoza 2004. zapo\xc4\x8dela je linija za Madrid a u zra\xc4\x8dnu flotu uvedena su dva Airbusa A320. Tako\xc4\x91er, 10. svibnja 2010. nabavljen je novi Embraer E-190 direktno iz Embraerove tvornice._NEWLINE_Tijekom 2012. godine Air Moldova je prevezla 506.000 putnika a sljede\xc4\x87e godine je promet pove\xc4\x87an na 527.000.'